钦定古今图书集成/明伦汇编/氏族典/第399卷 > 《廖用贤尚友录》 > 史思明
## 钦定古今图书集成/明伦汇编/氏族典/第399卷 > 《廖用贤尚友录》 > 史思明

按《唐书史思明传》：“思明，宁夷州突厥种，初名窣干，元宗赐其名。躁健谲狡，与安禄山共乡里，长相善。张守
珪表折冲，与禄山俱为捉生。天宝初，累功至将军，知
平卢军事。入奏，帝赐坐与语，奇之，迁大将军、北平太
守。从禄山讨契丹。禄山反，使思明略定河北。思明兵
所向，纵其下椎剽，淫夺人妻女，以是士最奋。是时举”
河北悉入贼。安庆绪袭位，赐姓安，名荣国，爵妫川郡
王。贼之陷两京，常以橐它载禁府珍宝贮范阳，如丘
阜然。思明见富彊，欲自取之。庆绪败走相州，残士三
万北归无所属，思明击杀数十人，降之。庆绪知其贰，
使阿史那承庆、安守忠、李立节诣思明议事，且共图
之。判官耿仁智以大谊动贼，思明曰：“善。从承庆等饮。”
即拘之，收其兵，给赀以遣，斩守忠，立节以徇。使牙门
金如意奉十三郡兵八万籍归于朝。有诏思明为归
义郡王、范阳长史、河北节度使，诸子并列卿。然思明
外顺命，内实通贼，益募兵。乾元二年正月朔，筑坛僭
称大圣周王，建元应天，杀庆绪，并其众。夏四月，更国
号大燕，建元顺天，自称应天皇帝，以朝义为怀王，留
子朝清守幽州。思明遂西，使朝义为先锋，身自宜阳
继进。朝义攻陕，败于姜子坂，退壁永宁。思明大怒，召
朝义并骆悦、蔡文景、许季常，将诛而释之，诧曰：“朝义
怯，不能成我事。”欲追朝清自副。又敕朝义筑三角城，
居粮终日毕，未塓而思明至，怒不如约，辞曰：“士疲，少
息耳。”思明曰：“汝惜士而违我令耶？”据鞍毕，塓乃去。顾
曰：“朝下陕，夕斩是贼。”朝义惧。思明居传舍，令所爱曹
将军击刁斗，呵卫骆悦等被让，即共说朝义曰：“向兵
败，悦与王死无日，不如召曹将军同计大事。”朝义许
之，令季常以言动曹将军，曹将军不敢拒。悦以兵入，
问思明所在，共指匽。思明知有乱，逾垣出，至厩下，将
乘马走，悦麾下周子俊射其臂坠。问难所起，曰：“怀王
也。”思明曰：“旦日失言，宜有此。”左右反接缚之，送柳泉
传舍。悦缢杀思明，以毡裹尸，橐驼负还东京。朝义乃
即位，建元显圣。